**ПРОГРАМ РАЗВОЈА СПОРТА ЗА ГРАД НИШ 2016 - 2017. године**

Садржај

[**Уводна реч** 3](#_Toc439240748)

[**СПОРТ - Дефиниције појмова** 4](#_Toc439240749)

[**Потребе и интереси грађана у области спорта у јединицама локалне самоуправе** 4](#_Toc439240750)

[**Стратегија развоја спорта у Републици Србији** 4](#_Toc439240751)

[**Остали закони и прописи** 5](#_Toc439240752)

[**Спорт у Нишу данас - Институционални механизми и ресурси** 6](#_Toc439240753)

[**Институционални механизми у спорту у Граду Нишу** 6](#_Toc439240754)

[**Ресурси за развој спорта у Нишу** 8](#_Toc439240755)

[**Програм развоја спорта - циљ и временски оквир** 8](#_Toc439240756)

[**Зашто Програм развоја спорта у 2016-2017. години?** 8](#_Toc439240757)

[**Како изгледа процес израде Програма за развој спорта** 10](#_Toc439240758)

[**Сектори и теме од значаја за развој спорта** 11](#_Toc439240759)

[**ШКОЛСКИ СПОРТ** 12](#_Toc439240760)

[**Ђачки спорт (основне и средње школе), носилац активности Савез за школски спорт** 12](#_Toc439240761)

[**Студентски спорт** 14](#_Toc439240762)

[**Улога Универзитетског спортског савеза** 14](#_Toc439240763)

[**ВРХУНСКИ СПОРТ (КВАЛИТЕТАН И ВРХУНСКИ СПОРТ)** 15](#_Toc439240764)

[**РЕКРЕАТИВНИ СПОРТ** 18](#_Toc439240765)

[**СПОРТСКА ИНФРАСТРУКТУРА** 19](#_Toc439240766)

[**Финални предлози и препоруке** 23](#_Toc439240767)

[**Табеларни приказ активности у реализацији Програма развоја спорта у Нишу 2016 – 2017. године** 24](#_Toc439240768)

# **Уводна реч**

Када су у Атини 1896. године отворене прве модерне Олимпијске игре, кренула је једна нова цивилизацијска ера и развој модерних спортских дисциплина. Дух олимпизма и уопште спортски дух су темељи модерног друштва и данас је апсолутно немогуће замислити духовно и телесно здравог човека, а да се макар у траговима не бави спортом. Увек је велико задовољство видети младе људе који су се определили да управо кроз спорт и физичку културу креирају свој друштвени живот. Данас смо сведоци постојања великог броја спортских дисциплина које су доступне младима па је сходно афинитетима могуће једноставно изабрати физичку активност која највише одговара сензибилитету једне особе. Понекад је довољно да нас на велике ствари у животу мотивише свега неколико речи мудрих и успешних људи.

Када се ради о истрајности, борби и успеху, најбољи пример за то јесу спортисти. Њихова невероватна постигнућа, жеља, посвећеност и превелика љубав према “послу”, јасно показују да је све на свету могуће уколико се у потпуности предате ономе што радите. Заиста, све може да има потпуни смисао уколико истински верујете у успех, па је зато осим физичке и духовне, улога спорта важна и у правилној едукацији и васпитању нових нараштаја. Осим физичког здравља, спорт је свакако и генератор друштвеног живота, склапања нових пријатељстава и јачања заједничког тимског духа.

Зато је од круцијалне важности планско деловање у овој области и стварање здравих темеља за далекосежан развој и спортских дисциплина, али и телесне и здравствене културе. Повезивање свих битних чинилаца, рационално и ефикасно управљање ресурсима, бројност и масовност учесника и квалитетних програма као и коришћење институција и знања у овој области као основе за планирање и рад намећу се као главни принципи функционисања комплетног сектора спорта у локалној заједници.

Највећи кошаркаш свих времена Мајкл Џордан је рекао “талентом се добијају утакмице, али тимским радом се освајају титуле и постаје шампион”. Желимо да управо тимским радом, али и максималним личним залагањем утичемо на креирање програма развоја спорта на овом поднебљу чији ће задатак бити да млади добију прилку да се развијају на прави начин, да сви који то могу користе спорт ради унапређења здравља али и да једнога дана имамо врхунске спортисте који ће достојно репрезентовати и наш град и нашу земљу. Оно што нам кроз ова тешка времена на сву срећу није одузето то је велики спортски потенцијал и талентовани спортисти који годинама уназад представљају најбоље амбасадоре Ниша и Србије.

## **СПОРТ - Дефиниције појмова**

**“Улагање у спорт није трошак, улагање у спорт је инвестиција!”**

Спорт обухвата све облике физичке и умне активности који, кроз неорганизовано или организовано учешће, имају за циљ изражавање или побољшање физичке спремности и духовног благостања, стварање друштвених односа или постизање резултата на такмичењима свих нивоа. Спорт има кључну улогу у сваком друштву кроз допринос социјалној кохезији, превазилажењу предрасуда, повећању позитивног утицаја на јавно мњење и ширење етичких и општих принципа који се кроз њега преносе.

За реализацију спортских активности неопходни су и објекти посебне намене, као и специфична организација праћена правним финансијским, информатичким и другим ресурсима. Због свега наведеног, спорт јесте комплексна област која захтева мултидисциплинаран приступ.

У члану 3 Закону о спорту дефинишу се сви појмови од значаја за све облике спортских активности.

## **Потребе и интереси грађана у области спорта у јединицама локалне самоуправе**

2011. године усвајањем Закона о спорту, стекли су се услови за развој Републичке стратегије развоја спорта, али и да се креирају Акциони планови на нивоу градова и општина. Законом о спорту је уређена област спорта у складу са европским стандардима и прописима чији је развој био изузетно динамичан у протеклом периоду, уз усаглашавање са националним прописима и консензус свих релевантних субјеката спорта да се област спорта уреди на системски целовит и свеобухватан начин.

Такође, Закон о спорту у члановима 137 и 138 конкретно уређује област потреба и интереса грађана у области спорта за који се обезбеђују средства у буџету јединица локалне самоуправе.

## **Стратегија развоја спорта у Републици Србији**

Министарство омладине и спорта је у оквиру Закона, израдило Стратегију развоја спорта за период 2014 – 2018. године.

Улога Министарства омладине и спорта је да предводи, инвестира и омогућава спортском систему Републике Србије да оствари циљеве и приоритете које је Стратегија дефинисала, као што су повећање броја младих који се баве спортом, подстицање рекреације код грађана, подршка развоју врхунског спорта и улагање у спортску инфраструктуру. То су уједно и теме којима се Стратегија бави.

Визија Стратегије је унапређење квалитета живота и обогаћивање друштвених односа становника Републике Србије кроз бављење спортом, као елемента који је од суштинског значаја за развој њихове личности и здравог начина живота.

Мисија је стварање система спорта у Републици Србији у коме ће свако имати право да се бави спортом, са циљем развоја своје личности, одржавања доброг здравља, побољшања физичких способности, бољег и сврсисходнијег коришћења слободног времена, унапређења квалитета живота и постизања врхунских спортских резултата.

Да би на свим нивоима Стратегија заиста имала ефекта, препоручено је да локалне самоуправе креирају Програме развоја у односу на анализу стања и локалне потребе у овој области, у складу са Републичком Стратегијом и важећим законским оквиром.

Стратегија развоја спорта у Србији 2014 - 2018. године, дефинише улогу јединица локалне самоуправе, као и приоритете и предлаже заједнички рад свих чинилаца спортског система Србије у примени Стратегије.

Стратегијом су дефинисане четири приоритетне области:

* развој спорта деце и омладине, укључујући и школски спорт;
* повећање обухвата бављења грађана спортом кроз развој и унапређење спортске рекреације;
* развој и унапређење врхунског спорта;
* развој и унапређење спортске инфраструктуре.

## **Остали закони и прописи**

У редовним активностима у области спорта на нивоу локалне самоуправе од значаја су и други закони и подзаконски акти, као и локалне одлуке-стратегије и прописи града Ниша као што су: Закон о локалној самоуправи ("Сл. гласник РС", број 129/07 и 83/2014- др.закон), Закон о буџетском систему ("Сл. гласник РС", бр. 54/09, 73/10, 101/10, 101/11 и 93/12, 62/2013, 63/2013-испр., 108/2013, 142/2014 и 68/2015), Закон о младима ("Сл. гласник РС", број 50/2011), Закон о удружењима ("Сл. гласник РС", број 51/2009 и 99/2011- др.закон), Закон о планирању и изградњи ("Сл. гласник РС", број 72/2009, 81/2009-исправка, 64/2010-одлука УС, 24/2011, 121/12, 42/2013-одлука УС, 50/2013-одлука УС, 98/2013 - одлука УС,132/2014 и 145/2014), Закон о општем управном поступку („Сл. лист СРЈ", број 33/1997 и 31/2001 и "Сл. гласник РС", број 30/2010), Закон о јавним набавкама („Сл.гласник РС“ бр. 124/2012,14/2015 и 68/2015), Правилник о поступку одобравања програма којима се остварују потребе и интереси грађана у области спорта у граду Нишу („Сл. лист Града Ниша“, број 97/12 и 61/13), Правилник о ближим условима за обављање спортских активности и спортских делатности, Правилник о одобравању и финансирању програма којима се остварује општи интерес у области спорта, Правилник о коришћењу јавних спортских објеката и обављању спортских активности у јавним спортским објектима, Правилник о националној категоризацији врхунских спортиста, Правилник о садржини и начину вођења Регистра удружења, друштава и савеза у области спорта, Правилник о садржају и начину вођења Јединствене евиденције удружења, друштава и савеза у области спорта, Ревизија Стратегије развоја Града Ниша за период 2009-2020., Акциони план одрживог развоја града Ниша 2015-2020. као и Програм развоја града Ниша за 2016. годину.

# **Спорт у Нишу данас - Институционални механизми и ресурси**

## **Институционални механизми у спорту у Граду Нишу**

Институционални механизми који постоје у Граду Нишу, а задужени су за функционисање области спорта, у оквиру овлашћења локалне самоуправе, су пре свега Скупштина града (доноси стратешке одлуке развоја и развоја инфраструктуре), градоначелник, градско веће и члан градског већа за омладину и спорт (оперативне и извршне одлуке), Управа за омладину и спорт (свакодневна активност и рад у области спорта), Комисија за доделу средстава у области спорта, Спортски савез Града Ниша, Савез за школски спорт, Актив наставника физичког васпитања, Градски савез за рекреативни спорт, грански савези и Универзитетски спортски савез. Посебно ваља истаћи значај и потенцијалну улогу Факултета за спорт и физичко васпитање Универзитета у Нишу као извор знања за дефинисање стратешких праваца развоја спорта и помоћ при реализацији Програма. Установа за физичку културу Спортски центар “Чаир”, чији је оснивач Град Ниш, са 12 објеката у области спорта и 138 запослених, је свакако највећи инфраструктурни ресурс и институционална подршка развоју спорта у граду. Установа Спортски центар “Чаир”, обавља делатности којима се обезбеђује остваривање права грађана, односно задовољавање потреба грађана и организација као и остваривање другог законом утврђеног интереса у области физичке културе. И коначно Диспанзер за медицину спорта и Институт за јавно здравље Ниш, као институције у области здравства од значаја за праћење, проучавање, организовање, спровођење и евалуацију активности из области здравља спортиста и промоције здравља у заједници. Посебан значај Институт има у изградњи партнерства у области васпитања за здравље, где је и физичка активност саставни део политике изградње заједнице са изграђеном здравственом културом становништва. Овим се испуњава и доследно примењује принцип „Здравље у свим политикама“

Ови институционални механизми, поред тога што у оквиру својих овлашћења имају задатак да раде на иницијативама и изради докумената, представљају и велики ресурс знања и функционалне подршке развоју свих сектора спорта на територији града Ниша.

Ресорна Управа за омладину и спорт је свакако централна тачка која повезује све институционалне механизме у области спорта. У области спорта ова Управа посебно ради на:

1. припреми програма развоја у области спорта и праћења реализације,
2. обезбеђивању вршења оснивачких права над установама и организацијама у области физичке културе и спорта, вршење надзора над законитошћу рада, паћења и обезбеђивања њиховог функционисања.
3. пословима у вези са изградњом, одржавањем и коришћењем спортских објеката у којима се остварују потребе у области спорта на територији Града,
4. обезбеђивању потребних услова за повећање обухвата и квалитета рада са младим спортским талентима,
5. припреми и организацији одржавања спортских такмичења и манифестација од значаја за Град,
6. пословима у вези са доделом награда и признања у области спорта,
7. обезбеђивању услова за рад спортских стеручњака у спортским организацијама,
8. финансирању делатности организација, односно удружења у области спорта које је основао Град,
9. планирању, обезбеђивању,евидентирању, праћењу и контроли коришћења буџетских средстава и спортских објеката која Град обезбеђује за задовољавање потреба грађана у области спорта,
10. остваривању програма или делова програма других организација, односно удружења којима се доприноси задовољавању потреба грађана у области спорта на нивоу Града, као и развоју спорта на нивоу Града,

Поред ресорне Управе посебан значај у делу финансирања савеза, спортских организација и клубова има и Комисија за оцену програма у области спорта којима се остварују потребе и интереси грађана у области спорта у Граду и која разматра предлоге годишњих програма и посебних програма по јавном позиву и даје оцену годишњих и посебних програма у складу са одлуком којом се уређује финансирање или суфинансирање потреба и интереса грађана у области спорта.

Дакле, институционални механизми који стоје на располагању Граду и који функционишу у области спорта су велики потенцијал и за добро планирање али и за квалитетно спровођење развојних програма у области спорта у Граду Нишу.

## **Ресурси за развој спорта у Нишу**

Ниш је универзитетски, административни, саобраћајни, здравствени и можемо слободно рећи спортски центар јуогоисточне Србије. Ресурси за развој спорта се проналазе пре свега у преко 60 хиљада младих који су трајно настањени или бораве у граду (школска и студентска омладина). У граду ради више од 230 клубова а 111 се финансира делимично из градског буџета. У граду су организовани Спортски савез града, Савез за школски спорт, Универзитетски спортски савез и Савез за рекреативни спорт. Грански спортски савези окупљају клубове са близу 10.000 регистрованих такмичара а најбројнији су Фудбалски савез Ниша, Градски шаховски савез Ниш, Аикидо савез Ниша, Градски рукометни савез Ниша, Кошаркашки савез Града Ниша, Градски одбојкашки савез Ниша, Планинарски савез Ниша, Градски стонотениски савез Ниша, Теквондо савез Ниша и Куглашки савез Ниша. Универзитет у Нишу има и Факултет за спорт и физичко васпитање који представља и важан ресурс знања у овој области. Установа Спортски центар „ЧАИР“ са 12 објеката и 52 школске установе са својим потенцијалом, као и многобројни отворени терени и игралишта са околином која је погодна за бављење и неким екстремним спортовима дају врло широку понуду за спортске активности. И коначно посебна подршка коју даје Град Ниш који издваја близу 400 милиона сваке године за подршку спортској инфраструктури и програмским активностима заокружује слику о потенцијалима за развој спорта у граду.

Ако овоме додамо и „природне савезнике“ развоју спорта као што су Диспанзер за медицину спорта и Институт за јавно здравље, који су нераскидиво везани за ову грану развоја локалне заједнице и брину о здрављу спортиста и рекреативаца, и раде на унапређењу здравствене културе имаћемо укупну слику о ресурсима Ниша као локалне заједнице у области развоја спорта.

## **Програм развоја спорта - циљ и временски оквир**

### **Зашто Програм развоја спорта у 2016-2017. години?**

Поред законске обавезе по члану 142 став 4, Закон о спорту, где је дефинисана обавеза јединица локалне самоуправе, да у року од шест месеци од усвајања Стратегије, утврђује програм развоја спорта на својој територији а у складу са Стратегијом постоји читав низ разлога који су битни за израду и усвајање Програма развоја спорта 2016-2017. године.

Потреба за масовношћу спорта као активности и његов значај за развој младих и уопште развој друштва у целини сигурно је један од најважнијих разлога. Поготову, у данашњем друштвеном тренутку, оптерећеном финансијско-економским проблемима, где је евидентно да активно бављење спортом изискује веће издвајање личних финансијских средстава, посебно од стране родитеља за децу и младе чак и оне који су у систему такмичарског спорта. Родитељи данас сматрају да је спорт скуп, односно да бављење спортом изискује средства за чланарине, опрему и реквизите, на пример, а деца и млади да немају довољно времена и средства да се баве спортом у Граду Нишу.

Без улагања труда и у овом случају финансија од стране родитеља, не могу се очекивати ни масовност ни резултати, те је потребно бити реалан у критици самог система спорта за децу и младе. Алтернатива спортским школама за децу и младе, представљају бесплатне секције и ваннаставне спортске активности у школама, којих је у неком ранијем периоду било у већој мери и омогућавале су већем броју деце и младих активно бављење спортом.

Међутим, колико секција има у понуди и да ли су у складу са интересовањима деце, те колико су доступне за активно бављење спортом деце и младих која нису у систему такмичарског спорта, важна су питања да би се креирале мере као одговори на ове тренутне проблеме, посебно у школском спорту, јер бављење спортом у детињству према многим истраживањима јесте основни предуслов за развој здравих животних навика, превенцију здравствено ризичних понашања и развој менталног здравља код младих.

Такође, спортске активности и рекреација су веома важне за шире становништво јер позитивно утичу на опште здравље и према досадашњим медицинским сазнањима смањују могућност ризика од настанка хроничних болести узрокованих пасивним начином живота, те се унапређење области спорта за све може посматрати као приоритетна активност којом се доприноси здравијем и активнијем становништву.

**Улагање у спорт није трошак, улагање у спорт је инвестивција у будућност!!!**

Поред тога, систем професионалног спорта (квалитетни и врхунски) захтева озбиљне промене у самом управљању и финансирању, да би се обезбедила транспарентност трошења јавних фондова, и постигли озбиљни и врхунски резултати подразумева измену тренутног стања тј. редефиницију процедура, стручне и мотивисане тренере, материјално-техничке услове за рад, квалитетну инфраструктуру за такмичења, и самим тим подршку јавности и друштвено одговорних компанија.

У том систему, који би требао да са једне стране обезбеди доступност спорта ширим слојевима (масовност спорта), посебно деци али и да обезбеди услове за развој врхунских спортиста и спортисткиња, Локална самоуправа својим средствима за одржавање инфраструктуре, суфинансирање програмских активности активних клубова, стипендијама и дотацијама игра важну улогу, те је стога за целокупни развој спорта за све, школског спорта и квалитетног и врхунског спорта неопходно поставити даље стратешке правце развоја спорта у Граду Нишу, и креирати конкретне мере за побољшање целокупног система.

**Унапређења у области спорта могу се сагледати кроз три основна правца:**

1. **Унапредити правни оквир кроз доношење прописа на државном и локалном нивоу**
2. **Унапредити програмски оквир кроз доношење стратешких и програмских докумената**
3. **Унапредити управљање ресурсима што подразумева:**

**а) Људске ресурсе (стручњаци за физичко васпитање, тренери, активисти у савезима и клубовима, такмичари, спортисти, рекреативци)**

**б) Материјалне ресурсе (план капиталних инвестиција у области спорта, попис спортске инфраструктуре укључујући школске, клупске, међублоковске терене и терене на сеоском подручју, базе података и модели управљања инфраструктуром, реални програми финансирани из јавних фондова, подршка пословне заједнице)**

**в) Праћење рада и извештавање (ефикасни модели праћења и извештавања о извршењу програма спортских организација за који су одобрена средства из јавних фондова)**

## **Како изгледа процес израде Програма за развој спорта**

У процесу израде Програма развоја спорта прошло се кроз 5 фаза укључујући и стручну и општу јавну расправу што је приказано у табели:

|  |  |  |
| --- | --- | --- |
| Корак број | Активност | Резултат |
|  | Прикупљање иформација на основу истраживања | Истраживање у области спорта, основ за почетак планирања |
|  | Прва јавна (стручна) расправа на Факултету спорта и физичког васпитања о прикупљеним информацијама на основу истраживања | Одређене 4 фокус групе које почињу са припремом својих података и предлога |
|  | Састанци фокус група | Преднацрт са информацијама и предлозима фокус група |
|  | Друга јавна расправа са јавном дискусијом | Преднацрт са информацијама и предлозима фокус група и коментарима са јавне расправе |
|  | Предлог нацрта Програма развоја спорта | Предлог нацрта Програма развоја спорта предат Градском већу на усвајање |

Програм развоја спорта у Граду Нишу креиран је на основу потреба и проблема уочених у спорту, за чије решавање су креиране смернице и акциони план, у складу са нацртом Републичке Стратегије развоја спорта и у складу са Законом о спорту, којим је предвиђено укључивање локалних самоуправа у планирање и развој ове важне области за све грађане, спортисте и спортске клубове, савезе и удружења.

Овај документ представља основу и полазну тачку који би требао да коначно резултира доношењем Стратегије за развој спорта у будућем периоду, јер када се остваре циљеви и реализују планиране активности из Програма за развој спорта, стећи ће се услови за дугорочније планирање у овој области.

Програм развоја спорта Града Ниша садржи податке о спорту у Нишу, анализу стања у спорту у појединим областима која је креирана на основу консултација са представницима Факултета спорта и физичког васпитања, Универзитета, спортиста, спортских удружења и осталих стручних лица из области спорта, као и представницима младих. У обзир су узета и већ усвојена планска документа као што је Акциони план одрживог развоја Града Ниша. Кроз заједнички рад фокус група посебно су анализиране области које су у ингеренцији Локалне самоуправе, као што је школски спорт, врхунски и квалитетни спорт, рекреативни спорт и спортска инфраструктура. За остале области у спорту, које су такође важне, а имају специфична одређења, као спорт у руралним срединама, такође су припремљене смернице развоја у виду препорука.

Почетна анализа обухвата општу процену стања и услова у врхунском и квалитетном спорту, спорту за све, школском спорту, спортској инфраструктури, кадровима као и начин и обим финансирања спортских клубова у Граду Нишу.

Пошто креирање програма за развој спорта подразумева укључивање спортских савеза, клубова, спортских радника и спортиста, представника младих и представника Града, као и других делова локалне заједнице, овај документ треба да обавеже одговорне и подстакне заинтересоване у локалној заједници да се укључе у решавање наведених проблема и дају свој допринос у обличавању визије развоја спорта у Граду Нишу.

# **Сектори и теме од значаја за развој спорта**

Четири су главна сектора од значаја за развој спорта у граду, која су повезана, али у исто време и сваки од њих има своје посебне карактеристике:

- Школски спорт

- Врхунски и квалитетни спорт

- Рекреативни спорт

- Спортска инфраструктура

## **ШКОЛСКИ СПОРТ**

Основне смернице за развој школског спорта налазе се у Закону о спорту као и Стратегији развоја спорта Србије као основном документу. Ипак као основни недостатак у правном оквиру је непостојање Правилника о школском спорту.

По члану 143 Закона, Школски спорт „обухвата организоване наставне и ваннаставне спортске активности уобласти школског физичког васпитања, укључујући и школска спортска такмичења које се спроводе у оквиру школског система у складу са наставним планом и програмом, утврђеним у складу са законом. Школски спорт, у смислу овог закона, обухвата и спортске активности студената и студентска спортска такмичења. Организовано ваннаставно бављење спортским активностима ученика и студената спроводи се кроз школске, односно студентске спортске секције, које организују школе и високошколске установе.

Организоване школске наставне и ваннаставне спортске активности из става 1. овог члана имају приоритет у погледу коришћења школских спортских сала и терена у односу на активности лица изван школе. Школе, високошколске установе, наставници, ученици и студенти могу оснивати и одговарајућа школска, односно студентска спортска удружења. Ближе услове и правила за организовање школског спорта прописује министар надлежан за образовање, по прибављеном мишљењу Министарства. Ученици и студенти не могу бити укључени у ваннаставне спортске активности и спортска такмичења ако није претходно утврђена њихова здравствена способност за бављење школским спортом.“

Школским спортом се уз подршку локалне самоуправе (кроз финансије и инфраструктуру) пре свега баве:

1. Савез за школски спорт
2. Универзитетски спортски савез

Основно полазиште у организацији школског спорта је да треба и раздвојити ове две категорије у оквиру школског спорта: ученички (основне и средње школе) и студентски (универзитетски) спорт. Ово раздвајање је последица многих разлика: у узрасту, слободним терминима у организацији наставе ђака и студената, начину одржавања такмичењима итд.

### **Ђачки спорт (основне и средње школе), носилац активности Савез за школски спорт**

По обиму активности Град Ниш је међу првима у организацији школског спорта на нивоу Србије и то највише захваљујући ентузијазму наставника и ђака. Потенцијално у активности школског спорта је могуће укључити од 25-27 хиљада ђака, кроз такмичења у школама и такмичења између школа, кроз вишемесечни период и одржавање од 400-600 утакмица у сезони. Ради унапређења активности потребно је да Савез за школски спорт сарађује са свим заинтересованим странама и умрежи их у јединствен систем. Ово ће омогућити између осталог и да заједно аплицирају са различитим програмима ка граду, држави и међународним фондовима.

Посебно треба узети у обзир да школски спорт тражи добру логистичку подршку (треба организовати простор, време, судије, тренере, обезбеђење, превоз, дозволе, итд.). Такмичења на нивоу републике је веома тешко организовати, још је теже од такмичења на нивоу града или округа.

Проблеми који су данас изражени :

* У Нишу постоје 52 школе а ипак нема довољно инфраструктуре, спортских сала. Треба завршити започете објекте и планиране из предходних година.
* Добри тренери су у клубовима и не могу се ангажовати да воде спортске секције јер нема довољно средстава за њихове хонораре.
* Недостаје опрема за спорт.
* Професори физичког у основним школама су искључени из наставе од 1 - 4 разреда.
* Посебно питање одржавања такмичења везано је за поштовање Закона у смислу дозвола родитеља и здравствених прегледа ђака-тсакмичара, што додатно изискује ангажовање и наставника и родитеља

Посебну пажњу треба пружити и предшколцима јер пут кретања спортисте креће већ из вртића, преко предшколског васпитања и образовања, од првог до четвртог разреда (где су учитељи ти који организују наставу, што треба мењати), основних школа (старији разреди), до универзитета и такмичарског спорта, некад и врхунског.

И увек се појављује потреба за инфраструктуром, опремом и новцем.

Процена је да би у Нишу било довољно до 5 милиона динара за годишњу организацију такмичења у школском спорту (по ранијем искуству Савеза за школски спорт).

Проблем несарадње и исцепканости треба решавати кроз:

а) Мултисекторске тимове за унапређење спорта, који би радили на програмима и обезбеђивали услове за конкурисање за коришћење фондова.

б) Бољу комуникацију и сарадњу. Велики проблем је несарадња и некомуникација између спортских организација.

Једна од идеја за унапређење је и израда модела школе која је спортски функционална, као пилот пројекат, да би се видело колико би коштало увести спорт на основу квалитетног програма и то применити на све школе.

### **Студентски спорт**

Тренутно стање спорта на Универзитету може се описати кроз пар карактеристика:

1. Наставне активности спорта на факулетима не постоје, осим на Факултету за спорт и физичко васпитање
2. И за време организованих наставних активности то није било организовано на прави начин и студенти нису показали неко посебно интересовање
3. Не постоје прави услови за студентски спорт јер нема универзитетске сале
4. Укупно се 3.000 студената баве универзитетским спортом кроз универзитетску лигу
5. Главни носилаац активности је Универзитетски спортски савез

Основно питање које се поставља у планирању активности је питање интересовања за студентски спорт

Три врсте учесника:

а) Они који нису заинтересовани

б) они који су рекреативно укључени

в) Они који су укључени у такмичења

Основни циљ који се поставља је омасовљење, тј. укључивање свих оних који нису спортски активни.

### **Улога Универзитетског спортског савеза**

Унивeрзитeтски спoртски сaвeз Ниш je добровољан, невладин, неполитичан и непрофитни савез, oснован ради oствaривaњa зajeдничких циљeвa, зaдaтaкa и интeрeсa у oблaсти организованог бављења спортом студeната на Универзитету у Нишу, као и другим високошколским установама које раде на територији Града Ниша, а кojе прихватају правила и програме Савеза, прописане овим Статутом и другим општим актима Савеза. Савез и његови чланови функционишу као део јединственог система универзитетског спорта у Републици Србији.

Основни циљ је организација различитих спортских догађаја, популаризација физичке културе међу студентском популацијом, формирање универзитетских спортских клубова и репрезентација, сарадња са осталим спортским савезима, као и генерално унапређење спортског живота на Универзитету у Нишу.

Посебан облик активности је организована рекреaција студената (пливање, аеробик, пилатес...), коју свака високошколска установа организује у складу са својим финансијским могућностима, уз организациону помоћ УСС-а Ниш.

УСС Ниш као члан Универзитетског спортског савеза Србије учествује на Универзијади Србије, Универзитетској спортској лиги Србије (вишеструки прваци у конкуренцији студената у малом фудбалу, кошарци и одбојци, као и једном у конкуренцији студенткиња у одбојци), куповима Србије и другим спортским такмичењима студената у Републици Србији.

Међународни програм реализује се кроз учешће нишких студената у универзитетским селекцијама Србије које наступају на Светским Универзијадама и Светским универзитетским шампионатима. Од 2005. године спортске екипе УСС-а Ниш са успехом учествују на Европским универзитетским првенствима, где су представници Србије прваци у одређеном спорту у текућој календарској години.

**Имајући у виду горе препознате активности, партнере и проблеме у реализацији потребно је у 2016. дефинисати јасан Програм универзитетског спорта са предлогом буџета који ће приказати јасан трошковник.**

## **ВРХУНСКИ СПОРТ (КВАЛИТЕТАН И ВРХУНСКИ СПОРТ)**

Закон о спорту у члану 3 став 1 тачка 10 дефинише појам врхунског спортисте:

Врхунски спортиста јесте спортиста који је на основу остварених врхунских спортских резултата на спортским такмичењима рангиран, у складу са Националном категоризацијом спортиста, у категорију врхунских спортиста;

Национална категоризација спортиста је предвиђена Правилником о националној категоризацији врхунских спортиста којим се утврђују критеријуми и мерила за рангирање спортиста на основу резултата, узраста, пола и националне категоризације спортова, и уређује начин додељивања категорије - спортског статуса врхунског спортисте.

У члану 2. Правилника се каже да се:

Спортистима се додељује категорија врхунског спортисте и одговарајући спортски статус утврђен овим правилником за резултате постигнуте на сениорским домаћим и међународним спортским такмичењима, на јуниорским светским и европским првенствима и кадетским светским и европским првенствима.

Врхунски спортисти се рангирају у три категорије:

(1) врхунски спортиста - заслужни спортиста

(2) врхунски спортиста - међународни ранг

(3) врхунски спортиста - национални ранг

На основу последњих података из 2015. године у Нишу, корисника спортских стипендија има укупно 58 (млађег узраста, тј. чланови јуниорских категорија екипа).

У складу са члановима 137 и 138, Закона о спорту, Град Ниш је 2012. године донео Одлуку којем дефинише критеријуме и начин финансирања спорта у Нишу. Од око 230 клубова који активно раде на територији града Ниша 111 клубова је подржано финансирањеем из градског буџета.

Са друге стране члан 99 став 1 Закона о спорту дефинише постојање гранских спортских савеза за једну или више спортских грана (национални, покрајински, градски, општински). У граду функционишу следећи градски спортски савези :Спортски савез Ниша, Савез за школски спорт Ниша, Савез за рекреативни спорт Ниша, Спортски савез инвалида Ниша, Универзитетски спортски савез Ниша

У граду Нишу је укупно 10 гранских савеза а број клубова по гранским савезима изгледа овако:

|  |  |  |
| --- | --- | --- |
| Редни број | Назив гранског Савеза | Број клубова у градском гранском савезу |
| 1. | Фудбалски савез Ниша | **59** |
| 2. | Градски шаховски савез Ниш | **9** |
| 3. | Аикидо савез ниша | **8** |
| 4. | Градски рукометни савез Ниша | **7** |
| 5. | Кошаркашки савез Града Ниша | **6** |
| 6. | Градски оидбојкашки савез Ниша | **6** |
| 7. | Планинарски савез Ниша | **6** |
| 8. | Градски стонотениски савез Ниша | **6** |
| 9. | Теквондо савез Ниша | **6** |
| 10. | Куглашки савез Ниша | **4** |

Извор: Споретски савез Ниша

Спортови који немају гранске градске спортске савезе а постоје организовани клубови су: карате 5, џудо 6, бокс 3, борилачки спортови 5, пливање 10, гимнастика 4, коњички спорт 3, плкес 4, рекреација 7, атлетика 4, бициклизам 2, тенис 6, рагби 1, го 1, параглајдинг 1, сттеличарство 2, стртељаштво 1, скијање 1, остало 15.

Посебну улогу у развоју врхунског и квалитетног спорта има стручни рад, тј. значај тренера у врхунском и квалитетном спорту. У овом смислу треба посебно обратити пажњу на професионални статус тренера али и јачање позиције кроз посебну организацију - Савез тренера како би се и статус тренера али и статус струке у спорту заштитио. Сада се стиче утисак да су тренери “незаштићени” и препуштени сами себи. Дакле, потребно је решити системски проблем тренера тј. да и локална заједница али и држава уђу у системско решење њиховог статуса.

Посебну улогу у систему организовања спорта на локалном нивоу има и Градски спортски савез. Градски спортски савез је територијална кровна спортска организација које је члан националног удружења Спортски савез Србије. Основни задатак Спортског савеза града Ниша је да обједињује рад свих клубова на територији града, у циљу њиховог заступања пред политичким структурама града (органима локалне самоуправе), унапређујући спорт својим активностима које морају бити у складу са Стратегијом спорта и Законом о спорту Републике Србије, Спортски савез града Ниша посебно инсистира на конкретнијој и јачој сарањи међу клубовима. Градски спортски Савез је и подршка спортским организацијама али и ресурс за унапрађење спорта.

Градски спортски Савез се пројектно финасира и има формиран и пројектни тим који већ ради на припреми пројеката за прекограничну сарадњу као и на припреми пројеката за друге донаторе. Савез је у 2015. имао 13 пројеката поднета на Конкурс Града Ниша и 5 пројеката према другим донаторима. Финансијска средства за рад Савеза у износу од 80% издваја Град а 20% други фондови. У свом раду Градски спортски савез ће радити на успостављању јаче везе и боље комуникације између спортских организација и Спортског савеза града.

Имајући у виду тренутно стање врхунског и квалитетног спорта у Граду Нишу отвара се читав низ питања на која треба дати одговор ради квалитетне припреме стратешког документа развоја спорта за дужи период, као што су:

* Улога локалне самоуправе као партнера
* Улагање осим у спортисте и у струку, у спортске тренере али и додатни рад тренера на унапређењу знања која поседују
* Стратешки однос школског и врхунског спорта, као односа базе и могућих коначних врхунских спортских достигнућа
* Статус олимпијаца и њихових тренера
* Материјални статус младих спортиста и могуће напредовање уз подршку локалне самоуправе
* Повећање заинтересованости клубова и појединаца у процесу израде критеријума и аката који уређују односе у спорту.
* Побољшање искоришћености средстава из области спорта по пројектима
* Побољшање комуникације, између актера у спорту (клубова, Града, Факултета за спорт и физичко васпитање, привреде, итд.).
* Интезивирање научног приступа у врхунском спорту
* Изграђивање партнерства Града и Факултета за спорт и физичко васпитање
* Однос клубова и менаџера у врхунском спорту
* Обједињене информације о врхунском спорту и израда јединствене базе података врхунског и квалитетног спорта
* Улога пословне заједнице - привреде у развоју спорта. У квиру ове теме посебно улога републичких јавних предузећа, која захваљујући монополу који имају остварују добит и на територији града Ниша али је не враћају кроз улагање у спорт, културу, младе и сличне садржаје
* Како задржати врхунске спортисте у Нишу?

На ова постављена питања могуће је кроз активности у 2016. дати конкретне одговоре и предузети активности које би делом биле реализоване а делом постале садржај Стратегије развоја спорта.

## **РЕКРЕАТИВНИ СПОРТ**

Члан 3 став 1 тачка 3 Закона о спорту дефинише „Спорт за све“ или другачије „рекреативни спорт“.

„Спорт за све (рекреативни спорт) јесте област спорта која обухвата бављење спортским активностима ради одмора и рекреације, унапређивања здравља или унапређивања сопствених резултата, у свим сегментима популације.“

Стратегија развоја спорта у Републици Србији као основни циљ рекреативног спорта препознаје повећање обухвата бављења грађана спортом кроз развој и унапређење спортске рекреације у свим сегментима становништва, посебно жена, особа са инвалидитетом и старих.

Унапређење активности у овој области и применa Стратегије развоја спорта Србије 2014-2018. године, у делу рекреативног спорта, а на територији Града могућа је само великом активношћу и сарадњом локалних партнера. Досадашњи проблеми у реализацији рекреативног спорта на територији града Ниша се могу описати кроз следеће теме и питања:

- Рекреација постоји али није организована и није адекватно промовисана

- Ко су партнери у промовисању и организацији рекреативног спорта?

- Како повећати круг оних који финансирају рекреативни спорт?

- Како боље искористити средства намењена рекреативном спорту?

- Постојање и одржавање инфраструктуре за рекреативни спорт

- Близина инфраструктуре и рекреативни спорт

- Улога породице у рекреативним активностима

- Мониторинг и евалуација додељених пројеката у области рекреативног спорта

- У којој форми су организовани клубови, које су препоруке за већи обухват деце и одраслих?

- Упутства за рекреативни спорт и програми бављења рекреативним спортом

- Спорт и јавно здравље; животни стил, здрава исхрана и физичка активност

У овој области посебно треба сагледати и улогу Савеза за рекреативни спорт који је носилац организованих рекреативних активности на територији града Ниша. Савез за рекреативни спорт Ниша је по својој стурктури савез спортских клубова и удружења са територије града Ниша, а који се, између осталог, баве и рекреативним спортом.

Савез за рекреативни спорт Ниша пре свега је усмерен ка развоју, афирмацији и промоцији рекреативног спорта у граду Нишу и повећању броја учесника у свим областима спортско-рекреативних активности и у свим социјалним и узрасним категоријама грађана.

Савез за рекреативни спорт препознатљив је у јавности града Ниша по веома успешном организовању акција "Сви на снег" и "Сви у природу".

Суочени са горе наведеним питањима, уз постојећи обим и ниво активности, као и сарадњу партнера можема препознати неке правце унапређења.

Овде је посебна важна улога и сарадња локалних партнера са Институтом за јавно здравље, Диспанзером за медицину спорта Дома здравља Ниш и Факултетом за спорт и физичко васпитање како би се у синергији ова три извора знања дошло до реалних и применљивих програма а који ће почивати на принципу „Здрави људи, здравље у свим политикама“.

Масовност као један од главних циљева развоја спорта је неминовно везан и са изградњом партнерстава свих локалних чинилаца у овој области.

## **СПОРТСКА ИНФРАСТРУКТУРА**

Основни предуслов за бављење спортом без обзира на спорт, предиспозиције и могућности спортисте или рекреативца, је постојање одређених простора на којима је погодно имати спортске активности. Да ли се ради о отвореним или затвореним површинама, са мање или више опремљеном инфраструктуром битно је да су такви спортски објекти бројни, разноврсни и доступни онима који се и спортом баве.

У правном оквиру Републике Србије спортску инфраструктуру третирају и Стратегија развоја спорта у Републици Србији 2014-2018. године као и Закон о спорту.

Такође Закон о спорту у члану 137 став 2 дефинише и обавезе јединица локалне самоуправе у области изградње, одржавања и опремања спортских објеката на територији јединице локалне самоуправе, а посебно јавних спортских терена у стамбеним насељима или у њиховој близини и школских спортских објеката, као и и набавку спортске опреме и реквизита. Такође налаже се Законом у члану 137 став 15 и рационално и наменско коришћење спортских сала и спортских објеката у државној својини чији је корисник јединица локалне самоуправе (након доношења новог Закона о јавној својини и ЈЛС се појављује као носилац права својине са обавезом уписа до октобра 2016.), кроз одобравање њиховог коришћења за спортске активности и доделу термина за тренирање учесницима у систему спорта.

Као ресурс за коришћење објеката у области спорта на територији града Ниша осим јавних спортских објеката све више се појављују и приватни спортски објекти који се користе по комерцијалним условима.

Све спортске објекте на територији Града Ниша зависно од тога ко је носилац права својине, ко је корисник, ко је одговоран за одржавање и опремање и где се објекат налази, можемо класификовати у пет група:

а) Установа за физичку културу Спортски центар „Чаир“

б) Школске сале и терени

в) Међублоковска игралишта и терени

г) Игралишта и терени на руралном подручју

д) Спортски објекти у приватном власништву доступни грађанству и клубовима по одређеним условима и комерцијалним условима

Спортски центар ЧАИР са 12 објеката, по квадратури други у Србији, сигурно предстаља највећи и по понуди најразноврснији организовани спортски ресурс у Граду. Спортски центар обухвата 12 објеката и то:

- спортска хала „Чаир“,

- мала сала за тренинге,

- затворени базени са пратећим садржајима (куглана и фитнес кабинети),

- отворени базени са травнатом терасом и пратећом инфраструктуром,

- градски стадион,

- помоћни терени (травнати и терен са вештачком травом),

- сала за борилачке спортове,

- стонотениска сала,

- спортска дворана ”Душан Радовић“,

- спортска дворана “Мирослав Антић“,

- балон сала са клизалиштем,

- мали терен са вештачком травом,

Осим спортских објеката ту су и пратећи објекти на располагању спортистима и клубовима као што су: преноћиште Чаир, рачуноводство за спортске клубове и пратећи угоститељски објекти.

Спортски центар се финансира из буџета Града, из прихода од делатности, из спонзорства, донација, сопствених прихода и осталих извора.

Једно од битних питања које се намеће је питање одрживости овог и оваквог система финансирања Спортског центра Чаир имајући у виду да се 75% потребних средстава обезбеђује из буџета Града а да негде око 25% долази од сопствених прихода центра. Ако томе додамо у структури расхода и велике трошкове енергената за одржавање функционалности спортских објеката (пре свега затворених базена) јасно је да се у свом функционисању Установа Спортски центар Чаир суочава савакодневно са великим проблемима.

У прошлој, 2014. години укупан буџет спортског центра је износио је близу 179 милиона динара од којих је удео градског буџета близу 135 милиона.

Када овоме додамо и да школски спортски објекти нису у јединственој бази за интегрисано управљње спортском инфраструктуром (тачније таква база података и не постоји) јасно је да се у наредној 2016. години јасно намеће обавеза о успостављању и јединствене базе података о спортској инфраструктури, као и о изради посебног плана коришћења и управљања овом инфраструктуром.

Међублоковска игралишта и терени и игралишта и терени на руралном подручју су велики ресурс за рекреативно бављење спортом али и за стварање услова за клубове који масовно окупљају омладину и рекреативце у одређеним деловима града. Имајући у виду да је по свим истраживањима близина и доступност инфраструктуре један од битних предуслова за масовно бављење спортом јасно је да велики потенцијал ова две групе ресурса предстаља један од приоритета за унапређење у наредном периоду 2016-2017.

Ово намеће још један закључак о неопходности мапирања свих ових објеката, игралишта и терена и сагледавање стања, потреба за реконструкцијом и доградњом и израде јединственог модела управљања овим ресурсом Града. План капиталних инвестиција и инвестиционог одржавања јавних спортских објеката је свакако један од корака који очекује град у 2016-2017. години.

И коначно спортски објекти у приватном власништву доступни грађанству и клубовима по одређеним и комерцијалним условима такође могу кроз пројекте приватно-јавног партнерства да буду доступни ширем кругу спортиста (и такмичара и рекреативаца). Пројекти приватно-јавног партнерства могу и на други начин да осавремене постојећу и да саграде нову спортску инфраструктуру, што такође представља потенцијал у наредном периоду. Град Ниш већ даје посебне погодности инвеститорима у области спортске инфраструктуре у смислу умањене накнаде за уређење градског грађевинског земљишта.

Отворена питања која се и даље постављају тичу се пре свега припреме посебних докумената који би омогућили будуће стратешко планирање и рационално управљање ресурсима:

* Питање искоришћености свих објеката спортске инфраструктуре (број корисника, број гледалаца, термини, трошкови изградње и одржавања итд)
* Улога локалне пословне заједнице у ревитализацији и изградњи нове спортске инфраструктуре и почетак дијалога са пословном заједницом око финансирања спортске инфраструктуре и спорта уопште
* Изградња Универзитетске спортске хале уз партнерство Универзитета, Републике Србије, Града Ниша и могуће страног донатора (ЕУ или билатерални фондови помоћи)
* Улога спортске инспекције и постојање спортске инспекције на локалном нивоу као поверени посао који преузима Град од Министарства (само 3 спортска инспектора на територији Србије са седиштем у Београду)
* Припрема пројеката из области спортске инфраструктуре за ЕУ фондове (могући пројекти 2016-2017.: Наткривање отвореног олимпијског базена и Трим стаза поред Нишаве)
* Питање одржавања спортских терена у школама
* Јединствена база података како би се нашле на једном месту све информације о коришћењу спортске инфраструктуре и о терминима клубова који је користе.
* Побољшање правног оквира за улагање у спорт кроз донације и спонзорства у спортску инфраструктуру кроз измену законских прописа. Потрбено је омогућити повластице привреди ако привреда даје подршку за спортску инфраструктуру и спортске активности.
* Питање припреме пројеката и унапређења постојећих капацитета у локалној заједници за овакав посао
* Начин пројектовања спортске инфраструктуре како би објекти постали одрживи. Потребно је планирати и пословни/комерцијални простор приликом изградње објекта који је могуће ставити у функцију одрживости објекта.

## **Финални предлози и препоруке**

На основу напред изнетих података о стању ресурса, анализираних проблема и недостатака као и могућиџ решења Град Ниш у области развоја спорта у 2016-2017. има пред собом два правца активности:

**Први** је унапређење сарадње Града и свих партнера у локалној заједници ради рационалног, транспарентног и ефикасног управљања ресурсима укључујући људске, инфраструктурне и финансијске ресурсе са циљем веће масовности, бољег квалитета и веће популаризације спорта у 2016-2017.

**Други** је израда докумената и анализа који ће представљати основне, базичне документе за почетак рада на доношењу Стратегије развоја спорта за град Ниш за петогодишњи период 2017-2022.

Ова два правца активности морају ићи паралелно и кроз периодично извештавање, јавност мора бити упозната о току и резултатима оба сегмента рада на реализацији Програма развоја спорта 2016-2017.

# **Табеларни приказ активности у реализацији Програма развоја спорта у Нишу 2016 – 2017. године**

**Школски спорт**

|  |  |  |  |
| --- | --- | --- | --- |
| **Акције** | | **Рок** | **Носилац активности** |
| 1 | Урадити почетну анализу и мерења о стању способности за рекреацију и такмичења деце школског узраста. | Јануар 2017. | Факултет за спорт и физичко васпитање Универзитета у Нишу са својим истраживачким центром, Град Ниш, Диспанзер за медицину спорта |
| 2 | Урадити мапирање интересовања и потреба школске и студентске омладине у области спорта | Септембар 2016. | Град Ниш, Савез за школски спорт, Универзитетски спортски савез |
| 3 | Урадити анализу рада професора по школама са препорукама (могуће укључивање професора за рад од првог до четвртог разреда као и у предшколским установама) | Септембар 2016. | Актив наставника и професора Спорта и физичког васпитања |
| 4 | Урадити мапирање ресурса спортске инфраструктуре и потенцијалних фонодова за школски спорт | Јун 2016. | Град Ниш, Управа за омладину и спорт, Управа за имовину и инспекцијске послове, Спортски савез града |
| 5 | Урадити програм популаризације спорта код младих | Јун 2016. | Град Ниш, Управа за омладину и спорт, Спортски савез града, Универзитетски спортски савез, ОЦД |
| 6 | Направити систем стимулисања најбољих школских спортиста кроз стипендије или на сличан начин кроз додатна бодовања | Јун 2016. | Управа за омладину и спорт, Спортски савез града |
| 7 | Појачати финансијску подршку локалне самоуправе за пројекте у области школског спорта | Март 2016. | Град Ниш, Управа за омладину и спорт |
| 8 | Прецизно дефинисати улогу Савеза за школски спорт као и моделе организовања спорта у школама, кроз наставу и ваннаставне активности кроз спортске секције и клубове | Март 2016. | Град Ниш, Управа за омладину и спорт, Савез за школски спорт, Актив директора школа |
| 9 | Мапирање ресурса за школски спорт | Март 2016. | Град Ниш, Управа за омладину и спорт, Савез за школски спорт, Актив директора школа |
| 10 | Покренути иницијативу за доношење Правилника о школском спорту | Фебруар 2016. | Град Ниш |
| 11 | Унапредити комуникацију партнера у области школског спорта (Школе, професори, спортска инфраструктура, Локална самоуправа) | Јун 2016. | Град Ниш, Управа за омладину и спорт, Савез за школски спорт, Актив директора школа,Универзитетски спортски савез, ОЦД |
| 12 | Дефинисати која је улога студентског парламента и студената продекана и проректора у области спорта | Март 2016. | Студентски парламент, Универзитетски спортски савез |
| 13 | Креирање посебног годишњег програма школског спорта | Јуни2016. | Савез за школски спорт |
| 14 | Подизање капацитета за конкурисање за средства по пројектима у области школског спорта | Март 2016. | Град Ниш, ОЦД, Савез за школски спорт |
| 15 | Учешће у изради Правилника о школском спорту | Фебруар – Јун 2016. | Град Ниш, Спортски савез града, Факултет за спорт и физичко васпитање Универзитета у Нишу, Универзитетски спортски савез |
| 16 | Заговарати да факултети подрже наставне активности у спорту | Март-Јун 2016. | Универзитетски спортски савез, Факултет за спорт и физичко васпитање Универзитета у Нишу, Студентски парламент, Универзитет, ОЦД, Град Ниш |
| 17 | Покренути иницијативу да се врати физичко васпитање као настава на Универзитету | Март 2016. | Универзитетски спортски савез, Факултет за спорт и физичко васпитање, Студентски парламент, Универзитет, ОЦД, Град Ниш |
| 18 | Прилагодити понуђене спортске активности студентима (адекватни спортови и програми рекреације и одговарајући термини) | Јун 2016. | Универзитетски спортски савез, Факултет за спорт и физичко васпитање Универзитета у Нишу, Студентски парламент |
| 19 | Променити начин комуникације са студентима кроз израду посебног плана за представљање спорта на факултетима и универзитету | Јун 2016. | Универзитетски спортски савез |
| 20 | Промовисати - Доводити познате спортисте на места окупљања младих (промотивне активности и популаризација спорта) | Март-Децембар 2016. | Универзитетски спортски савез, Студентски парламент |

**Врхунски спорт**

|  |  |  |  |
| --- | --- | --- | --- |
| **Акције** | | **Рок** | **Носилац активности** |
| 1 | Oснивање Фонд за развој спорта | Децембар 2017. | Град Ниш |
| 2 | Програм унапређења знања спортских тренера кроз сарадњу са Факултетом за спорт и физичко васпитање и гранским савезима | Децембар 2016. | Факултет за спорт и физичко васпитање Универзитета у Нишу, Грански савези на територији града |
| 3 | Кроз посебне анализе стања моторике и способности школске деце са предиспозицијама за одређене спортове правити квалитетну селекцију, као и пратити раст и развој и у коначном се опредељивати за спортове у којима је вероватно да ће бити и добрих резултата | Децембар 2016.-Децембар 2017. | Факултет за спорт и физичко васпитање Универзитета у Нишу са својим истраживачким центром, Град Ниш, Диспанзер за медицину спорта, Клубови, грански савези |
| 4 | Pешавати статус олимпијаца и њихових тренера, од услова за тренирање до финансијске подршке | Децембар 2016. | Град Ниш, Министарство за омладину и спорт |
| 5 | Pаздвојити професионални од аматерског врхунског спорта | Децембар 2016. | Град Ниш. Спортски савез града |
| 6 | Посебно решавати материјални статус младих спортиста и могуће напредовање уз континуирану подршку локалне самоуправе | Јун 2016.-Децембар 2017. | Град Ниш. Спортски савез града |
| 7 | Кроз јавне расправе и тематске панеле повећати заинтересованост клубова и појединаца у процесу израде критеријума и аката који уређују односе у спорту | Март 2016.- Децембар 2017. | Град Ниш. Спортски савез града, клубови, грански савези |
| 8 | Кроз додатну обуку оспособити представнике клубова и савеза за припрему пројеката и извештавање ради побољшања искоришћености средстава из области спорта по пројектима | Март 2016.- Децембар 2017. | Град Ниш. Спортски савез града, клубови, грански савези, ОЦД |
| 9 | Кроз сталну размену иформација и рад по заједничким темама побољшати комуникацију између актера у спорту (клубова, савеза, Града, Факултета за спорт и физичко васпитање, привреде, итд.) | Март 2016.-Децембар 2017. | Град Ниш. Спортски савез града, клубови, грански савези, ОЦД |
| 10 | Припремити посебан програм већег учешћа Факултета за спорт и физичко васпитање ради интезивирања научног приступа у врхунском спорту | Децембар 2016. | Град Ниш, Факултет за спорт и физичко васпитање Универзитета у Нишу, Клубови, Грански савези |
| 11 | Кроз споразум о сарадњи изградити партнерство Града и Факултета спорта и физичког васпитања | Јун 2016.-Децембар 2017. | Град Ниш, Факултет за спорт и физичко васпитање Универзитета у Нишу, |
| 12 | Кроз успостављање транспарентних процедура учинити јавним и одрживим однос клубова и менаџера у врхунском спорту, нарочито у спортовима и клубовима где се делом финансирају из јавних фондова | Децембар 2016. | Град Ниш, Клубови које финансира Град из буџета |
| 13 | Израдити базе података са обједињеним информацијама о врхунском и квалитетном спорту | Јун 2016. | Спортски савез града, Управа за омладину и спорт |
| 14 | Дефинисати улогу пословне заједнице - привреде у развоју спорта кроз заједничке састанке и предлоге за конкретно учешће у финансирању | Јун 2016. | Град Ниш, Спортски савез града, Управа за омладину и спорт |
| 15 | Израдити анализу, а на основу реалних могућности, по ком моделу је могуће задржати врхунске спортисте у Нишу | Децембар 2016. | Град Ниш, Спортски савез града, Управа за омладину и спорт |

**Рекреативни спорт**

|  |  |  |  |
| --- | --- | --- | --- |
| **Акције** | | **Рок** | **Носилац активности** |
| 1 | Унапредити организацију и промоцију рекреације кроз веће и организовано присуство у школама, на факултетима и у медијима укључујући и друштвене мреже | Децембар 2016. | Савез за рекреативни спорт, Град Ниш, локални медији, ОЦД, Институт за јавно здравље |
| 2 | Стимулисати масовност и направити посебан план ради већег обухвата деце и одраслих | Јун 2016. | Савез за рекреативни спорт, Град Ниш, Медији, ОЦД, Институт за јавно здравље |
| 3 | Унапредити сарадњу партнера у промовисању и организацији рекреативног спорта ради осмишљавања нових програма и континуираног рада са појединим групама | Март-Јун 2016. | Савез за рекреативни спорт, Град Ниш, локални медији, ОЦД, Институт за јавно здравље |
| 4 | Кроз пројекте рекреативног спорта повећати обим оних који финансирају рекреативни спорт | Март-Децембар 2016. | Савез за рекреативни спорт, Град Ниш, ОЦД, |
| 5 | Унапредити капацитете Савеза и клубова ради припреме и реализације пројеката и на тај начин боље искористити средства намењена рекреативном спорту | Март- Децембар2016. | Спортски савез града, Савез за рекреативни спорт, Град Ниш, ОЦД |
| 6 | Радити на изградњи нове инфраструктуре (трим стазе, вежбалишта) али и на одржавању постојеће | Децембар 2017. | Град Ниш, Комунална предузећа, Савез за рекреативни спорт, ОЦД |
| 7 | Учинити спортску инфраструктуру доступном заинтересованим рекреативцима и омогућити рад стручњака који ће помоћи да овакве активности буду од користи за здравље оних који вежбају | Јун 2017. | Град Ниш, Факултет за Спорт и физичко васпитање  Диспанзер за медицину спорта Дома здравља Ниш |
| 8 | Кроз различите програме породичне рекреације учинити поједине рекреативне активности доступне породицама а то значи и укључити људе различитих генерација у један програм рекреације | Март 2016. | Сппортски савез града, Савез за рекреативни спорт, Град Ниш, ОЦД, Факултет за Спорт и физичко васпитање, Институт за јавно здравље |
| 9 | Кроз систем праћења програма унапредити мониторинг и евалуацију додељених пројеката у области рекреативног спорта | Март 2016. | Град Ниш, ОЦД |
| 10 | Израдити Анализу о утицају штетних стилова живота по здравље грађана у Нишу | Септембар 2016. | Град Ниш, Институт за јавно здравље, Факултет за спорт и физичко васпитање |
| 11 | Са Институтом за јавно здравље израдити посебна упутства за рекреативни спорт као програме бављења рекреативним спортом који ће укључивати и препоруке везане за здраве животне стилове, здраву исхрану и физичку активност. | Децембар 2016. | Град Ниш  Спортски савез Града Ниша  Институт за јавно здравље, ОЦД |
| 12 | Развој и унапређење информисања, едукације и саветовања у вези са очувањем здравља и смањењем фактора ризика | Фебруар 2016-Децембар 2017 | Град Ниш, Институт за јавно здравље |
| 13 | Реоријентацији здравствене службе ка развоју модела који подржавају промоцију здравља и партнерство са локалним организацијама. | Фебруар 2016-Децембар 2017. | Спортски савез Града Ниша, Институт за јавно здравље |
| 14 | Креирати и развијати окружења која подржавају здравље и здраве изборе. | Фебруар 2016-Децембар 2017. | Институт за јавно здравље, Град Ниш |

**Спортска инфраструктура**

|  |  |  |  |
| --- | --- | --- | --- |
| **Акције** | | **Рок** | **Носилац активности** |
| 1 | Мапирање, евидентирање и упис свих објеката спортске инфраструктуре у јавној својини чији је носилац права својине град Ниш | Јун 2016. | Град Ниш (Управа за имовину и инспекцијске послове и Управа за омладину и спорт) |
| 2 | Мапирање и евидентирање свих приватних спортских објеката који се могу ставити на располагање спортистима и клубовима под одређеним условима | Јун 2016. | Град Ниш (Управа за имовину и инспекцијске послове и Управа за омладину и спорт), Власници приватних објеката, спортски клубови |
| 3 | Формирање јединствене базе података спортске инфраструктуре на територији града Ниша која ће укључити и јавне објекте али и приватне спортске објекте који се могу ставити на располагање спортистима и клубовима под одређеним условима | Септембар 2016. | Град Ниш (Управа за имовину и инспекцијске послове и Управа за омладину и спорт) |
| 4 | На основу стања и потреба за инвестиционо одржавање израдити План капиталних инвестиција и инвестиционог одржавања у спортску инфраструктуру укључујући све категорије јавних спортских објеката | Децембар 2016. | Град Ниш (дирекција за изградњу града) |
| 5 | Попис и креирање базе спортске инфраструктуре која је без власника | Јун 2016. | Град Ниш (Управа за имовину и инспекцијске послове и Управа за омладину и спорт), Градске општине за територије које покривају. |
| 6 | Развити модел за успостаљање приватно јавних партнерстава у области спортске инфраструктуре | Децембар 2016. | Град Ниш, (Управа за буџет и финансије, Управа за омладину и спорт, Управа за имовину и инспекцијске послове) |
| 7 | Урадити анализу степена искоришћености свих објеката спортске инфраструктуре (број корисника, број гледалаца, термини, трошкови изградње и одржавања итд.) | Децембар 2016. | Установа Спортски центар „Чаир“, Град Ниш, (Управа за буџет и финансије, Управа за омладину и спорт, Управа за имовину и инспекцијске послове) |
| 8 | Дефинисати улогу локалне пословне заједнице у ревитализацији и изградњи нове спортске инфраструктуре и почети дијалог са пословном заједницом око финансирања спорта и спортске инфраструктуре | Март – Јун 2016. | Град Ниш, Регионална привредна комора, спортски клубови, удружење предузетника, ОЦД |
| 9 | Одредити локацију и припремити документацију за изградњу Универзитетске спортске хале уз партнерство Универзитета, Републике Србије, Града Ниша и могуће страног донатора (ЕУ или билатерални фондови помоћи) | Децембар 2016. | Град Ниш, Универзитет у Нишу, Факултет за спорт и физичко васпитање, Универзитетски спортски савез, Влада Републике Србије |
| 10 | Покренути иницијативу код надлежног министарства ради успостављања Спортске инспекције на локалном нивоу као повереног посла који преузима Град од Министарства | Март 2016. | Град Ниш |
| 11 | Наставити са радом на припреми више пројеката из области спортске инфраструктуре за ЕУ фондове | 2016 - 2017. | Град Ниш, ОЦД |
| 12 | Предложити ефикасан и функционалан модел одржавања спортских терена у школама | Март 2017. | Град Ниш, Актив директора школа |
| 13 | Формирати јединствену базу података о коришћењу спортске инфраструктуре и терминима клубова који је користе | Март 2016. | Град Ниш (Управа за омладину и спорт), Спортски савез града |
| 14 | Покренути иницијативу ради побољшања правног оквира (кроз измену законских прописа) за улагање у спорт кроз донације и спонзорства у спортску инфраструктуру | Јун 2016. | Град Ниш |
| 15 | Организовати обуке за запослене у управи и спортским организацијама са циљем унапређења капацитета за припрему пројеката из области спортске инфратструктуре | 2016 - 2017. | Град Ниш, Спортски савез града, ОЦД |
| 16 | Израда анализе одрживости спортских објеката и њихово унапређење кроз квалитетније планирање и пројектовање спортске инфраструктуре са пратећим садржајима | 2016 - 2017. | Град Ниш (Управа за омладину и спорт, Управа за имовину и инспекцијске послове) |